**Y Pasg: Bod yn ffrind i Iesu**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Cofiwch osod caneuon/emynau ym mhle bynnag sy’n addas i chi. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).*

**Sleid 1: Teitl: Bod yn ffrind i Iesu**

**Sleid 2: Iesu’n cael ei arestio**

* Rydyn ni wedi clywed fod Iesu wedi cael ei arestio a bod ei ffrindiau wedi troi cefn arno.
* Rydyn ni wedi clywed na ddwedodd Iesu ddim un gair drwg na chas am ei ffrindiau na’r bobl eraill oedd yn gas wrtho fo.

**Sleid 3: Iesu ar y groes**

* Rydyn ni wedi dysgu fod Iesu yn sbesial. Roedd Iesu yn ddyn ac yn fab Duw. Roedd Iesu yn fodlon maddau i bob un oedd yn gas ato.
* Roedd llawer iawn o bobl wedi troi cefn ar Iesu ac roedd llawer iawn o bobl yn gas at Iesu. Ond, roedd yna bobl eraill oedd wedi credu mai Iesu oedd mab Duw.
* Cafodd Iesu ei groeshoelio yn y canol rhwng dau leidr. Roedd un lleidr yn dweud pethau cas a sbeitlyd wrth Iesu. Ond roedd y llall yn gweld fod Iesu’n wahanol. Ar y groes dwedodd wrth y lleidr arall, “Dŷn ni'n haeddu cael ein cosbi am yr hyn wnaethon ni. Ond wnaeth Iesu ddim byd o'i le. Iesu, cofia amdana i.”

Dwedodd Iesu wrtho y byddai’n cael mynd i’r nefoedd ar ôl marw.

* Roedd rhai milwyr wedi poeri ar Iesu a’i daro. Ond ar ôl gweld y ffordd roedd Iesu’n bihafio, a chlywed y ffordd roedd Iesu’n siarad tra oedd o ar y groes, dwedodd un milwr, "Mab Duw oedd y dyn yma, reit siŵr!"

**Sleid 4: Dau o ffrindiau Iesu yn ei gario i’r bedd**

* Roedd yna ddau ddyn, Joseff o Arimathea a Nicodemus oedd yn hoffi Iesu yn fawr iawn. Roedden nhw’n credu mai mab Duw oedd Iesu. Gofynnon nhw am ganiatâd i dynnu corff Iesu i lawr o’r groes. Lapiodd Joseff gorff Iesu mewn lliain. Yna dyma Nicodemus yn ei helpu i’w roi mewn bedd oedd wedi ei naddu yn y graig.

Mae pawb sy’n credu yn Iesu ac yn ei drystio yn cael mynd i’r nefoedd.

**Sleid 5: y Merched yn mynd at y bedd**

* Dau ddiwrnod ar ôl i Iesu gael ei roi mewn bedd, aeth tair merch - Mair Magdalen, Salome a Mair mam Iago - at y bedd yn cario peraroglau i roi ar ei gorff. Roedden nhw’n credu mai mab Duw oedd Iesu ac roedden nhw wedi treulio llawer o amser yn ei gwmni.

**Sleid 6: Angel**

Nhw oedd y bobl gyntaf i glywed y newyddion da – NEWYDDION GWYCH – fod Iesu Grist wedi atgyfodi. Dwedodd angel wrthyn nhw fod y bedd yn wag, a bod Iesu ddim yno, roedd wedi dod yn ôl yn fyw.

* Roedd rhai pobl yn casáu Iesu, ond fel rydyn ni wedi clywed roedd pobl eraill yn ei hoffi yn fawr iawn. Roedden nhw’n gallu gweld ei fod o’n sbesial ac yn wahanol. Roedden nhw’n gwybod mai mab Duw oedd Iesu a’i fod yn haeddu cael ei foli. Roedden nhw eisiau bod yn ffrind i Iesu.
* Tybed ydyn ni eisiau bod yn ffrind i Iesu?

**Gweddïwn:**

Ein Tad, diolch i ti am anfon Iesu Grist i’r byd. Diolch ei fod yn wahanol iawn i ni. Diolch ei fod yn fodlon maddau pan mae pobl yn gwneud pethau drwg. Diolchwn i ti fod rhai pobl wedi credu ynddo o’r cychwyn cyntaf. Helpa ni i gofio geiriau’r lleidr doeth a’r milwr call wrth iddyn nhw ddeall mai Iesu Grist yn wir oedd mab Duw. Helpa ni i wrando’n ofalus ar stori’r Pasg er mwyn dysgu mwy am Iesu. Amen.